**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 24.01.2024, ora 08.00 – 25.01.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 25.01.2024, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Jiu, Olt, Vedea, Argeș, Ialomița, Bistrița, Moldova, Suceava, afluenții Prutului și râurile din Dobrogea unde au fost staționare.

Pe râurile din bazinele hidrografice: Buzău, Rm. Sărat, Putna, Trotuș, Bârlad și pe unele râuri mici din zonele de deal și munte din Crișana, Banat, Oltenia și Muntenia debitele au fost în ușoară creștere datorită precipitațiilor lichide prognozate, cedării apei din stratul de zăpadă și propagării.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Moldova, în bazinul superior al Oltului, bazinul superior şi mijlociu al Bistriței, pe cursurile superioare ale Jiului şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, unii afluenți din bazinele inferioare ale Jiului, Oltului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri), existente pe râurile din nord – vestul, centrul și sudul țării au fost în diminuare și ușoară restrângere, iar cele existente pe râurile din estul țării s-au menținut fără modificări importante, predominând podurile de gheață pe râurile din bazinele Trotuș, Bârlad și pe afluenții Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând cursurile mijlocii și inferioare ale Someșului, Crasnei, Barcăului, Crișurilor, Mureșului, Begăi, Timișului, Carașului, Nerei și Cernei unde vor fi în scădere.

Pe unele râuri mici din Crișana, Banat, Oltenia și Muntenia debitele vor fi în ușoară creștere datorită precipitațiilor lichide prognozate, cedării apei din stratul de zăpadă și propagării.

Formațiunile de gheață (gheață la maluri, pod de gheață, năboi, sloiuri) existente se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 24.01.2024 – 25.01.2024 a fost în creştere, având valoarea de 7500 m3/s, peste media multianuală a lunii ianuarie (4950 m3/s).

În aval de Porţile de Fier, debitele au fost în scădere.

Debitul la intrarea în țară (secțiunea Baziaș) va fi în creștere (7600 m3/s).

În aval de Porţile de Fier, debitele vor fi în creştere la Gruia şi în scădere pe sectorul Calafat – Tulcea.

***Se situează în faza I-a de apărare următoarele sectoare de dig:***

* Măcin-Iglița-Carcaliu, Ciulineț–Isaccea, Crișan, Letea, Gorgova, Sf. Gheorghe, R3, R4 și Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

* Nufăru-Victoria (din administrarea consiliilor locale) - jud. Tulcea.

**2.** **Situația meteorologică în intervalul 24.01.2024, ora 08.00 – 25.01.2024, ora 06.00**

**ÎN ŢARĂ**

Valorile termice diurne au fost mai ridicate decât cele specifice datei în cea mai mare parte a țării, excepție făcând sudul, sud-estul și parțial centrul teritoriului, unde nebulozitatea joasă a persistat în prima parte a intervalului, astfel că temperaturile s-au situat sub cele normale la această dată. În rest, cerul, variabil ziua, s-a înnorat treptat dinspre nord-vest și au fost precipitații slabe sub formă de ploaie pe arii restrânse în Banat, predominant sub formă de ploaie local în Crișana și pe arii restrânse în Moldova și Dobrogea, mixte izolat în Oltenia și predominant sub formă de ninsoare în Maramureș, pe alocuri în Muntenia și la munte. Cu totul izolat au fost depuneri de polei. Vântul a suflat slab și moderat, cu intensificări la munte, unde rafalele au fost în general de 80...100 km/h, dar temporar și în zonele mai joase de relief, în special din vestul, centrul și estul teritoriului, cu viteze la rafală în general de 45...55 km/h. Era strat de zăpadă la munte și măsura -în platformele stațiilor meteorologice- până la 115 cm în Munții Călimani și 90 cm în Munții Făgăraș, local în Muntenia (până la 13 cm), Moldova și Transilvania (până la 8...9 cm), Maramureș și estul Olteniei (până la 5...9 cm). Temperaturile maxime s-au încadrat între -3 grade la Corugea, Videle, Roșiori de Vede, Fetești, Slatina și Cernavodă și 9 grade la Drobeta Turnu Severin, Pătârlagele și Râmnicu Sărat, iar la ora 6 se înregistrau valori termice cuprinse între -5 grade la Titu și Ploiești și 9 grade la Calafat și Apa Neagră. În prima parte a zilei, local în sudul, sud-estul și vestul țării și izolat în rest a fost ceață, pe alocuri persistentă.

OBSERVAȚII: de ieri de la ora 6 au fost în vigoare **4 avertizări cod portocaliu,** 3 emise de către SRPV Timișoara și 1 de către SRPV Craiova și **11 atenționări cod galben,** 3 emise de către SRPV Craiova, câte 2 de către SRPV Constanța, SRPV Bacău și CNPM pentru Muntenia și câte 1 emisă de către SRPV Sibiu și SRPV Timișoara.

**LA BUCUREŞTI**

Vremea s-a încălzit față de ziua precedentă, dar valorile termice diurne s-au situat în continuare sub cele normale pentru ultima decadă a lunii ianuarie. La începutul intervalului a persistat nebulozitatea de nivel jos, apoi cerul a devenit variabil, dar din orele serii înnorările au fost temporare. Vântul a suflat slab și moderat. Temperatura minimă a fost de -

2 grade la Filaret și Băneasa și 1 grad la Afumați, iar la ora 6 se înregistrau -3 grade la Filaret și Băneasa și -2 grade la Afumați. În platformele stațiilor meteo, stratul de zăpadă măsura 4...10 cm.

**3. Prognoza meteorologică în intervalul 25.01.2024, ora 08.00 – 26.01.2024, ora 08.00**

**ÎN ŢARĂ**

Vremea va fi vântoasă în cea mai mare parte a țării, iar valorile termice se vor situa peste mediile multianuale specifice acestei date. În Câmpia de Vest și în regiunile sudice, cerul va fi temporar noros și doar izolat vor fi precipitații slabe, predominant sub formă de ploaie. În restul teritoriului vor fi înnorări și temporar precipitații, mixte în Maramureș, Transilvania și Moldova și predominant ninsori în zona montană (unde pe spații mici cantitățile de apă vor fi de 15...20 l/mp). Vântul va prezenta intensificări în majoritatea regiunilor, însă viteze mai mari la rafală, de 80...100 km/h, se vor înregistra la munte - mai ales la altitudini de peste 1700 m - unde vor fi perioade cu viscol, dar local și în sud-vest, centru și nord-est, cu viteze în general de 50...60 km/h. Temperaturile maxime se vor încadra în general între 4 și 10 grade, iar cele minime între -3 și 4 grade.

**LA BUCUREŞTI**

Vremea va continua să se încălzească, astfel valorile termice se vor situa peste mediile multianuale specifice acestei date. Cerul va fi variabil, cu înnorări temporare noaptea, iar vântul va sufla în general moderat (rafale de 35...40 km/h). Temperatura maximă va fi de 7...9 grade, iar cea minimă de 0...1 grad.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor de apă cu 50% aferent treptei a III-a de restrictii, la sursa r. Miletin – ac.Halceni.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.

***Administratia Bazinala de Apă Olt***

* **Judetul Brasov:** Incepand cu data de 21.12.2023 Compania APA Brasov S.A. anunta inceperea diminuarii preluarii de apa bruta din Acumularea Sacele – pr.Tarlung cu 450 l/s si inceperea compensarii necesarului de apa din sursa subterana de rezerva - Front captare A.N.I.F. – zona Harman Prejmer (aplicare prevederi “Plan de restrictii si folosire a apei in periodele deficitare”). Nu s-au impus restrictii de alimentare cu apa la populatie.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**